Giftig venstreside

Vejret bød på sne og frostgrader, da Brønshøj tog imod Fix hjemme i Tingbjerg. Og dem, som havde valgt at trodse Kong Vinter fik set Kong Lissau brillere i første halvleg, fra venstrekanten, da han scorede fem mål på under 30 minutter. I 2. halvleg var det en anden venstrekant, Saad Abbouch, der scorede et flot hattrick. I alt endte det med en 13-0 sejr.

Brønshøj lagde ud i et højt tempo, og efter fire minutters spil, så havde Andreas Lissau bragt hvepsene foran 1-0, da to forsvarsspillere fra Fix begge missede bolden.

Lissau var også på pletten, da han tre minutter senere, med et fladt skud fra kanten af feltet, gjorde det til 2-0. Og minuttet efter var Jonas Magnussen søgt ind i feltet fra sin position på venstre back, hvorefter han scorede til 3-0.

Efter 24 minutter fik hvepsene igen nettet til at blafre. Lissau kom højst, fik hovedet på Simon Richters indlæg og sendte bolden i mål til 4-0. Minuttet efter blev det også til 5-0 ved Lissau, denne gang med en næsten tro kopi af målet til 2-0.

Inden tiden havde rundet 30 minutter, blev det også 6-0, og nok en gang var det med Lissau i målscorerens rolle. Fire minutter senere slog Anton Holse en fantastisk aflevering gennem to kæder frem til Jonas Magnussen, som blev nedlagt i feltet. Straffe til Brønshøj.

Mads Rønne skulle sparke straffesparket, men han måtte se sin afslutning blive reddet. Heldigvis for Rønne røg returen lige ud til ham, og han kunne alligevel lade sig hylde som målscorer, da han gjorde det til 7-0.

Hvepsene fortsatte, hvor de slap i 2. halvleg, og efter 50 minutter det 8-0, da Casper Löweens indlæg fik lov til at gå hele vejen i mål.

I pausen var Saad Abbouch blevet skiftet ind, og fra det 59. minut til det 77. minut fik han scoret et vaskeægte hattrick, så stillingen nu var 11-0.

Kevin Bechmann Timm havde i første halvleg brændt nogle store chancer, men i kampens slutfase tog han revanche. Han kom nemlig på tavlen to gange og fik scoret til både 12-0 og 13-0. Sidstnævnte blev også kampens slutresultat.

Brønshøj var utroligt effektive foran mål, fik også tanket en masse selvtillid og samtidig var det godt at se hvepsene i spillehumør.

Næste træningskamp er tirsdag den 29. januar kl. 17.30, hvor det gælder KFUM hjemme i Tingbjerg i 4-holds-turneringen. Husum og Fix møder hinanden kl. 19.30, også i Tingbjerg.

Før kampen mod Fix mødtes Husum og KFUM. Her fik KFUM bragt sig foran 1-0 ved Frederik Baarts, men Husum fik vendt det hele på hovedet med mål af Mikkel Bo Eriksen og Andreas Johnsen. Så det endte med en 2-1 sejr til de blå/hvide fra Husum.

Stillingen i 4-holds-turneringen efter dag 1:

Nr. Hold K V U T MF MI +/- P 1. Brønshøj 1 1 0 0 13 0 +13 3 2. Husum 1 1 0 0 2 1 +1 3 3. KFUM 1 0 0 1 1 2 -1 0 4. Fix 1 0 0 1 0 13 -13 0

Brønshøj - Fix, 13-0 (7-0)

Startopstilling - Brønshøj:

Kasper Vilfort (46. Oliver Haslund) - Simon Richter, Anders Qvist (46. Ahmed Iljazovski), Anton Holse, Jonas Magnussen - Lars Emil Juel Andersen, Dawda Ngum - Casper Löween Jensen, Mads Rønne (46. Saad Abbouch), Andreas Lissau (51. Oliver Lassen) - Kevin Bechmann Timm

Mål:

1-0: Andreas Lissau (4.)

2-0: Andreas Lissau (7.)

3-0: Jonas Magnussen (8.)

4-0: Andreas Lissau (24.)

5-0: Andreas Lissau (25.)

6-0: Andreas Lissau (26.)

7-0: Mads Rønne (34.)

8-0: Casper Löween Jensen (50.)

9-0: Saad Abbouch (59.)

10-0: Saad Abbouch (70.)

11-0: Saad Abbouch (77.)

12-0: Kevin Bechmann Timm (78.)

13-0: Kevin Bechmann Timm (87.)